
 A V I Z 

asupra propunerii legislative privind restituirea

 către comune şi oraşe a bălţilor şi lacurilor 

aflate pe teritoriul lor de administrare
În conformitate cu prevederile art.89 din Regulamentul Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind restituirea către comune şi oraşe a bălţilor şi lacurilor aflate pe teritoriul lor de administrare, trimisă cu adresa nr.1 din 6 aprilie 2001, înregistrată sub nr.509/XVIII/11 din 6 aprilie 2001.

Conform prevederilor art.60 din Regulamentul Camerei Deputaţilor, membrii Comisiei juridice, de disciplină şi imunităţi au examinat, în şedinţa din 16 mai 2001, propunerea legislativă menţionată mai sus, punctul de vedere al Guvernului transmis cu adresa nr.992/MRP/13.03.2001 şi avizul negativ al Consiliului Legislativ nr.244/22.03.2001, constatând următoarele:

- această iniţiativă legislativă, care se doreşte a fi o lege specială pentru protecţia lacurilor şi bălţilor de pe teritoriul comunelor şi oraşelor, nu promovează soluţii legislative noi, multe dintre ele fiind deja reglementate prin Legea apelor nr.107/1996 (lege-cadru în domeniu), Legea protecţiei mediului nr.137/1995, republicată, Legea nr.213/1998 privind proprietatea publică şi regimul juridic al  acesteia, Legea nr.219/1998 privind regimul concesiunilor;

- potrivit anexei la Legea nr.213/1998 privind proprietatea publică şi regimul juridic al acesteia, lacurile care nu sunt declarate de interes public naţional sau judeţean aparţin domeniului public local şi sunt administrate de autorităţile administraţiei publice locale;

- referitor la bălţi, este de menţionat faptul că în situaţia în care acestea s-ar forma ocazional pe terenuri proprietate privată aparţinând unei persoane fizice sau juridice, intrarea lor, “în posesia comunelor şi oraşelor pe teritoriul cărora se află” se poate realiza numai prin expropriere pentru cauză de utilitate publică, după o dreaptă şi prealabilă despăgubire, în condiţiile Legii nr.33/1994;

- în ceea ce priveşte concesionarea sau inchirierea bălţilor sau lacurilor, acestea sunt reglementate în Legea nr.219/1998 privind regimul concesiunilor, astfel că nu se justifică reluarea dispoziţiilor din lege în această propunere legislativă;


Având în vedere că, prin promovarea acestei iniţiative legislative, se creează un paralelism în reglementare care contravine prevederilor constituţionale asupra sistematizării şi unificării întregii legislaţii, membrii comisiei au hotărât, cu majoritate de voturi, respingerea propunerii legislative  privind restituirea către comune şi oraşe a bălţilor şi lacurilor aflate pe teritoriul lor de administrare.


În raport de obiectul şi conţinutul său, propunerea legislativă face parte din categoria legilor organice.

                       PREŞEDINTE,                                        SECRETAR, 

     dr. Ionel Olteanu                                    Carmen Dumitriu

     red.consilier

  Dumitra Diaconu

  dact. S.  Trandafir

